漫尉
作者：黄庭堅
朝代：宋

paragraphs: 豫章黄魯直，既拙又狂癡。
往在江湖南，漁樵乃其師。
腰斧入白雲，揮車棹清溪。
虎豹不亂行，鷗鳥相與嬉。
遇人不崖異，順物無瑕疵。
不知愛故厭，不悔爲人欺。
晨朝常漫出，莫夜亦漫歸。
漫尉葉公城，漫撫病餘黎。
不纂非己事，不趨非吾時。
人駡狂癡拙，魯直更喜之。
或請陳漫尉，壽尉蒲萄巵。
酒行激懦氣，攘袂起哨規。
君子守一官，烏肯苟簡爲。
奈何如秋葭，信狂風離披。
漫行恐汙德，漫止將敗機。
漫默買猜謗，漫言來詬譏。
漫尉謝答客，願客深長思。
漫行無軌躅，漫止無馽鞿。
漫默怨者寡，漫言知者希。
吾生漫叟後，不券與之齊。
於戲獨如子，因使目爲眉。
强顔不計返，乾坤一醯雞。
崑崙視糟垤，既化不自知。
悔吝雖萬塗，直道甚坦夷。
覆轍索孤竹，奔車求仲尼。
以旌招虞人，賤者不肯尸。
玉潤安可涸，日光安可緇。
斯言出繫表，當以罔象窺。
賦分有自然，那用時世移。
吾漫誠難改，盡醉不敢辭。